Papersnake/gushiwen huggingface dataset:
冯深居宰会稽
释文珦（宋代）

诏辟稽山县，清风在一琴。那知致君术，不是字民心。

官舍桐阴合，圜扉草色深。退衙人吏散，应共野僧吟。
船庵八鹤诗
潘曾沂（清代）

一鹤戛然鸣且走，一鹤喉间得其偶。一鹤低昂熊娴雅，爱惜羽毛临水久。

一鹤张翼思高奔，虽舞未畅神抖擞。一鹤局促饥啄泥，呼立座隅忘其栖。

一鹤侧睨常畏群，阶除得食甘排挤。一鹤凝然独足立，一足深藏灭尽迹。

以首入毛神入睡，有时动摇醉兀兀。七鹤先后来海滨，二鹤习熟五鹤新。

天然不肯食白小，岂竟长斋学主人。主人爱鹤世无比，每日未明先鹤起。

一童自愿司七鹤，新得头衔寒院使。饥来与米渴与泉，过午常静朝常喧。

如往而复若闲步，难进易退知渠然。前日东邻说闻鹤，不见其形在高木。

翰音登天何可长，鹊占燕睇于谁屋。冥冥气感吾先知，中心愿和会有时。

此是青田老神鹤，来送清声到凤池。支公谓鹤非近玩，何至以身听呼唤。

向来人道凌霄姿，不图世有焚琴叹。养翮俱成使速飞，俯窥仰察两忘机。

到门不敢高声价，买鹤门前自古稀。
出郭
杜甫（唐代）

霜露晚凄凄，高天逐望低。远烟盐井上，斜景雪峰西。

故国犹兵马，他乡亦鼓鼙。江城今夜客，还与旧乌啼。
陈程初军门六旬寿诗直雷文 其二
曾广钧（清代）

此日玉鸠颐履步，少年珊翠夺花红。丝纶嘉绩三朝茂，草木知名万福同。

司马兵书应简在，左车奇计达宸衷。中兴诸将多耆宿，百战何人第一功。
宫词
张公庠（宋代）

度腊深宫暖未回，半天金碧照楼台。
百花须待东风发，只有寒梅傲雪开。
送张京与之宰解县 其一
赵鼎（宋代）

条山洓水是吾家，君去重开满院花。邂逅故人相借问，为言秋鬓点霜华。
大江东去 其四 答李蒲汀惠水晶葡萄
夏言（明代）

病渴相如，喜故人、遗此盘中珍物。却想碧山楼阁下，双桧幽亭物壁。

满架明珠，一林苍玉，六月涵冰雪。移来绝域，张骞也是人杰。

水晶颗颗匀圆，才教入口，两腋清风发。洗我胸中千磊块，万火一时俱灭。

便欲骑鲸，乘风直上，手挽骊龙发。广寒宫里，冷然掇出秋月。
登柳州城楼寄漳汀封连四州
柳宗元（唐代）

城上高楼接大荒，海天愁思正茫茫。
惊风乱飐芙蓉水，密雨斜茫薜荔墙。
岭树重遮千里目，江流曲似九回肠。
共来百越文身地，犹自音书滞一乡。
题陈迦陵填词图，为张养如作 其六 古水仙子
易顺鼎（清代）

酹酹酹，金叵罗。吊吊吊，冷莺花，有个诗翁坐。问问问，尊前月更来么。

寻寻寻，卷中人相随可。喜喜喜，展琅函雨曳烟拖。

怕怕怕，化银杯粉残香堕。老词仙赴了玉楼科。俏佳人证了瑶池果。

甚痴魂销向画图多。
病中晓思
陆龟蒙（唐代）

月堕霜西竹井寒，辘轳丝冻下瓶难。

幽人病久浑成渴，愁见龙书一鼎干。
送明老游雁荡五首
吴芾（宋代）

遍参尊宿走诸方，老去才能返故乡。
涨水飞云前辈语，他乡莫更久徜徉。
十二咏 其十二 菖蒲涧
李纲（宋代）

寸根九节结孤芳，青剑凌波日日长。幸有仙方辨真赝，医师休更进菖阳。
茅苇
陈允平（宋代）

白苇黄茅几断魂，数家鸡犬不相闻。
江南多少朱门闭，桑柘春深绿似云。
次韵方教采芹亭 其七
方岳（宋代）

默坐焚香尽自佳，莫随俗眼乱空花。古今人物不相及，元只中间隔一些。
句
谌祜（宋代）

树带夕阳雅半集，萑寒秋浦雁初来。
岁日作（一作口号）
包佶（唐代）

更劳今日春风至，枯树无枝可寄花。

览镜唯看飘乱发，临风谁为驻浮槎。
大雨
陆游（宋代）

北窗欲化庄生蝶，睡思蒙蒙栖倦睫。
川云忽带急雨来，万点纵横打荷叶。
坐收爽气入诗律，更借凉颸吹醉颊。
壤檐腐瓦凛欲堕，积潦中庭深可涉。
儿愁漏湿废夜课，妇畏泥涂停早饁。
老翁自笑独尔顽，更喜烟波摇短楫。
偈颂一百四十一首
释师范（宋代）

和麩糶麪，夹糠炊米。
半夜三更，瞒神謼鬼。
冷地有人觑见，直到左手掩鼻。
赠珠维那
释德洪（宋代）

湘云遮世路，闲客此闲行。弥日不忍去，眷此山水清。

暖窗欲春色，茗椀雪花轻。道人旧不识，一见意已倾。

人主无根蒂，聚散如流萍。聊炷返魂梅，将以熏道情。

此诗亦偶尔，夫用四座惊。
池边菊
王禹偁（宋代）

绿池遶迳几千栽，准拟登高泛酒杯。
未到重阳归阙去，金英寂寞为谁开。
赠封比部金翁 其二
王世贞（明代）

龙章亲捧帝音归，七十兼闻自古稀。种得秫田都是酒，不须随处典朝衣。
义荣见示和禅月山居诗盥读数过六根洒然但余素不晓佛法今以受持孔子教中而见于穷居之所日用者和成七首 其五
郑刚中（宋代）

松林竹坞雨冥冥，对坐焚香一缕青。扫壁静开摩诘象，研朱闲缕太玄经。

愚痴我岂能无漏，警悟人皆诮不灵。允愿凉风吹酗毒，要令举世得醒醒。
浪淘沙 新秋
刘碧（清代）

昨夜雨绵绵。寒涩灯烟。薄衾萧索不成眠。晓起床头看历日，换了秋天。

绿叶尚新鲜。犹想争妍。教他知道也凄然。眼底韶光容易改，树且堪怜。
送友赴试钜野送之西门时方有外舅之戚极目无聊归不得卧作诗五首却寄以风云入壮怀为韵 其三
葛胜仲（宋代）

寒斋篁竹间，墙屋久不葺。旁穿及上漏，雨过满床湿。

忍饥哦诗书，亭午或未粒。先生自不饱，濡沫岂能及。

出门有纷奢，囊空自羞涩。世事不如意，八九更论十。

问君胡不归，肄业乃其急。自言苦心志，更觉聪明入。

谁能学仲卿，夜抱牛衣泣。说经已铿铿，青紫真可拾。
颂古十首
释昙华（宋代）

出得出不得，满面是埃尘。
愁人莫向愁人说，说向愁人愁杀人。
叶尔奇木驿贡石榴蘋果木瓜三种诗以纪事
弘历（清代）

大宛天马早歌徕，果品惟三致自回。张协金牙斯漏赋，牂牁蒟酱此殊开。

讵曾燕赵移根往，且共琼琚包贡来。慎德何须却食物，兢兢敢诩昄章恢。
潼关门
杨揆（清代）

函关西上潼关来，旭日正射关门开。门开四扇城百雉，迢递层城屹山峙。

汉唐设险凭此关，连营甲骑屯如山。时平无处问残垒，但见长河万斛波回环。

万里当风陵，双峡险初脱。青山转处有余力，山束千重河一折。

中流无风喷怒涛，重舸径上长樯摇。昨宵我住严关下，愁听惊流梦中泻。

河流东注我向西，晓上关头看太华。
芗岩山居孟夏二十绝
舒岳祥（宋代）

钟声澄万室，月影散千林。
岑寂岩栖客，应观不转心。
卜算子 黄葵，一名侧金王戋
张炎（宋代）

雅淡浅深黄，顾影敧秋雨。碧带犹皴笋指痕，不解擎芳醑。

休唱古阳关，如把相思铸。却忆铜盘露已乾，愁在倾心处。
廷秀跋云琴图记高士被遇阜陵再赋小诗
周必大（宋代）

羽衣当日望尧云，薰殿临风和舜琴。
龙已乘云弦已绝，披图我亦涕沾襟。
宿天台万年寺
陈知柔（宋代）

古寺来投宿，云岩第几层。
有诗堪供佛，无事且依僧。
小阁泉喧枕，修廓雨暗灯。
好峰看未足，梦绕碧崚嶒。
次韵王才元少地少师招游东山客有不至得遂已
李弥逊（宋代）

我从西山居，不作东山梦。
联绵翠光浮，远目不暇送。
飘飘贵公子，万卷辄成诵。
高怀到林丘，杖愀邀我从。
褰裳欲从之，未发神已动。
何人折柬客，不结莲社供。
胜游遂中休，一篑真可痛。
诗成美六逸，叙事一一中。
但惭猿狙杙，乃与杞梓共。
闽山寒更青，森木必阴洞。
鹿涧清自流，醴井浅可弄。
寻幽当及辰，为乐要与众。
兹游傥再卜，勇往不待风。
径须理百屣，日日听鞭凤。
和人九日诗
李廌（宋代）

三径就荒陶令宅，两峰高并杜翁情。
悲秋不奈黄花好，落帽谁怜白发生。
远岫薄云收细雨，晚林丹叶弄新晴。
登临府仰寰区隘，欲驾风轮更上征。
春晚招石门陈居士游麦斜岩破新茶因读南华齐
林亦之（宋代）

叫破残花深处眠，麦斜岩下毕逋前。
更须汲井开茶共，读尽南华齐物篇。
仙坛
龙从云（元代）

碧坛纛影荫龙蛇，骑鹤归来枣似瓜。仙语风前飘玉屑，道衣天上剪云霞。

寒潭六月犹无暑，老木千年尚有花。采药青童来借问，苍烟起处是谁家。
送吕清叔 其一
徐积（宋代）

寒水如烟霜似雪，半夜疏窗透明月。此时有客正不眠，淮上吟声无断绝。
久病寄二三亲友
贺铸（宋代）

早昧摄生理，百劳戕至真。
药灵翻佐病，诗癖竟穷人。
终负黄垆恨，长违白首亲。
一囊安可得，四壁未应贫。
灯下尘编泪，风前墓草春。
傥忘鸡酒设，腹痛勿多嗔。
怪石
曾几（宋代）

济胜初无具，搜奇只此间。
飞来太湖石，坐我洞庭山。
面面成窗户，峰峰出髻鬟。
寓居端欠此，颇欲载之还。
静宜园二十八景诗 其十一 知乐濠
弘历（清代）

潨潨鸣曲注，然否是濠梁。得趣知鱼乐，忘机狎鸟翔。

噞喁云雾上，泼剌柏松傍。寄语拘墟者，来兹悟达庄。
董东湖道卿母挽
湛若水（明代）

道义骨肉爱，异姓如周亲。而母亦吾母，一体同戚忻。

尊慈享善亦，况乃及百春。即化何遗憾，而令吾戚焉。

子爱本罔极，吾母仅八旬。哀哀蓼莪篇，吾宁为子陈。

显扬乃不朽，相期未死前。
送别驾赴晋陵即舍人叔之兄
李端（唐代）

诸宗称叔父，从子亦光辉。谢脁中书直，王祥别乘归。

江帆冲雨上，海树隔潮微。南阮贫无酒，唯将泪湿衣。
题子昂学士小景
陆文圭（元代）

萧萧落木坏无枝，冉冉细竹爱风欢。
疑非松雪斋中画，似是唐人野望诗。
与子野过永仙观循西城以归邂逅李戒甫夕云西
仇远（元代）

一笑相逢李伯时，树阴匝地绿云低。
林梢落日犹余丈，天下好云多在西。
我醉欲归须客送，君装已趣尚鹃啼。
明朝定有新诗句，且让溪翁向上题。
题画赠莫文辉
杜琼（明代）

蜀中有士雷济民，天机之精如有神。
远追顾陆得深趣，近于马有尤相亲。
朅来放浪学司马，足迹还令半天下。
山川奇胜纳胸臆，熔会精神任陶冶。
并刀剪取交州纑，笔洒墨沈翻金壶。
峰峦<山截>嵲树参错，元气惨淡云模糊。
夔塘险没天地户，神斧中分两崖竖。
八阵深藏神鬼愁，三峡奔流雪涛怒。
朝辞白帝暮江陵，一日经行千里程。
篙工长年假水力，舟中人坐无忧惊。
我生不作远游客，每检舆图心颇识。
幸而得此川峡图，十二巫山若亲历。
乃知妙夺造化功，几回坐对心神融。
风雷欻翕妙不测，顷刻缩地来壶公。
莫君与予交莫逆，髫龀以来今五帙。
爱我能如鲍叔贤，惭予不似夷吾德。
君来见画心亦珍，双手卷之持赠君。
世间奇玩岂我独，眼底知心能几人。
偈颂一百六十九首 其一一二
释智朋（宋代）

南州北州，万绪千头。钓丝绞水，纸撚无油。鹤神飞上天，土宿骑黄牛。

大海有十件奇特事，未曾说著。海底蓬尘起，千江水逆流。

维摩丈室，有三万二千狮子座，收。
摸鱼儿 李狷厓用稼轩词意写斜阳烟柳填词图，君有慕辛稼轩之为人印，其向往深矣。用原韵以题其图
吴重憙（清代）

果孰知幼安怀抱。算君领略非少。兰成词赋石麟笔，图画当为写照。

天亦老。莫莽说天涯何处无芳草。楼当古道。对河冷霜凄，西风残照。

但见丝丝袅。

荒凉景，彷佛西溪东泖。同是归飞倦鸟。吾狂恨古无人见，且倚危栏醉倒。

人已渺。今犹念小山亭上残春好。风花易了。何当日寿皇，目为怨语，恨付碧天杪。
相法一首
刘克庄（宋代）

姑射仙风肌似雪，卢郎鬼质面如蓝。
不劳鉴裁分妍丑，但览丰标辨圣凡。
次韵曾端伯早春即事五首
郭印（宋代）

使君千骑出重城，对镜心閒似水清。
岂但邦人安善政，波间鸥鸟亦无惊。
赠叔嘉叔平刘丈
陈藻（宋代）

木槽压油三石余，半为灯火半煮蔬。
上山伐柴五十束，九分卖钱一烧肉。
等闲八月举场归，早禾囷毕晚禾稀。
道行愿见国人肥，高才久屈当奋飞。
万一主司仍见遗，课奴种麦宜相宜。
老夫借屋蓄妻儿，寂寥惯便亦何悲。
过玉蝀桥
弘历（清代）

明当启跸谒桥山，此日清宫夙驾还。迤逦蝀桥过玉马，涟漪春水漾银湾。

回翔凫雁心含喜，新茁蘋蒲意总閒。韶景方欣遍融冶，轻云又见羃孱颜。
南歌子 道中直重九
赵长卿（宋代）

此日知何日，他乡忆故乡。乱山深处过重阳。走马吹花、无复少年狂。

黄菊擎枝重，红茱湿露香。扁舟随雁过潇湘。遥想莱庭、应恨不同觞。
再和子育韵 其二
彭汝砺（宋代）

日夜归心折大刀，羔裘貂鼠岂无袍。利名毕竟拟何用，身世由来空自劳。
闰三月十日将别王甥与之痛饮醉后作将进酒
皇甫冲（明代）

将进酒，解双璧，敝裘羸马长安陌。
长安瓮头香可怜，一饮须当尽一石。
手引六博狂叫呼，当盘一掷得五白。
千古兴亡亦尔尔，眼前得丧何曾惜。
市上高阳吾不识，且听胡歌弹虎拍。
载进酒，君莫辞，人生失意亦有时。
韩生不死淮阴市，寄食漂母身无资。
归来报恩召中尉，昔日王孙今是谁？狂风卷地吹飞尘，昏
霾四塞白日沉。
锦屏绣帐谁家子，罗珍列玉宵盍簪。
皓齿呈歌细腰舞，樽前一笑轻千金。
灯残襦履纷交错，折缨引袂招琴心。
惟愿泰山长不倾，岂知莠草生阶阴。
拂衣把酒对明月，莫令衰鬓烦忧侵。
君不见阿房巍巍五千尺，黄金为涂玉为墄。
徐市东游竟不归，海上空传巨人迹。
汉武效之筑建章，文成五利争辉赫。
人生得受君王知，纵死犹胜守蓬荜。
又不见卫青元是侯家奴，会逢发卒征单于。
破虏擒王拜大将，旧日侯家今有无？白首一经守文墨，笑
杀申穆空为儒。
遂使班超奋投笔，恐负人生七尺躯。
迩来投笔何所从，不如黄白能为功。
排金入紫若有神，驰卿走相如发蒙。
马迁四顾下蚕室，崔烈一日居三公。
出门但见可怜子，斜封墨敕夸豪雄。
笑谓吾徒不解事，赤手干谒谁与通。
忍诟无言归饮酒，哺糟啜醨复何咎。
莫泣卞和玙，莫问扬雄瓿。
毕生浮瓮中，刘伶祝妇口。
将从阮籍乞步兵，又似陶潜寻五柳。
吁嗟此辈安在哉，明日解酲须五斗。
竹仔门村庄步月
钱镈（清代）

荒郊绿暗暮烟横，刚被月来一望清。花气黏天如积水，竹阴洒地若浮萍。

却嫌绝顶光偏小，纵过疏林影未平。野际徘徊欣有此，漙漙零露不胜情。
奉继冯使君韵
夏世雄（宋代）

神物坚持多圣境，新诗开僻信贤能。
磨崖永作山中景，读处留行亦好僧。
次韵张著作赠讲礼孙秀才
赵抃（宋代）

丈席横经事讲评，暂开雄辩五河倾。十年素蕴胸中吐，一日清风坐上生。

诸子授来疑顿释，先儒宗后业偏精。尘编古有多门学，今喜公能为发明。
偈
无住（唐代）

妇是没耳伽，男女兰单杻。尔是没价奴，至老不得走。
同德寺阁集眺
韦应物（唐代）

芳节欲云晏，游遨乐相从。高阁照丹霞，飗飗含远风。

寂寥氛氲廓，超忽神虑空。旭日霁皇州，岧峣见两宫。

嵩少多秀色，群山莫与崇。三川浩东注，瀍涧亦来同。

阴阳降大和，宇宙得其中。舟车满川陆，四国靡不通。

旧堵今既葺，庶氓亦已丰。周览思自奋，行当遇时邕。
剪拂花木戏成二绝 其二
王十朋（宋代）

蔓草芟夷莫许侵，好花封植待成阴。每于小小园林里，长抱惓惓畎亩心。
送俊明李提举
方大琮（宋代）

时贤落落甚晨星，世事如棋局又新。
赤白交驰边面急，腐红销尽国中贫。
谁令野有横舟者，应是朝无惜宝人。
握手不堪离思满，愿公自爱庙堂身。
和朱伯英迓送还示
韦骧（宋代）

怜君迍蹇从初仕，慰我萧条典一同。莫为尘劳便兴叹，所施无负即为功。
蝶恋花 予将南迈席间赠合曲张氏夫妇
卢挚（元代）

前度归田菘下住。野店荒村，抚掌琵琶女。忽听梨园新乐府，离掌别鹤清如许。

歌管声残弦解语。玉笋春泉，心手相忘庆。明日扁舟人欲去，晓风吹作潇湘雨。
登文塔
刘三才（明代）

缥缈风烟万里开，招提乘兴漫登台。终南紫气来三辅，极北浮云净九垓。

雁外晴丝飞浩荡，尊前塔影落崔嵬。瀛洲遗址仍相望，共看文芒射斗台。
绝句
张伯端（宋代）

鉴形闭气思神法，初出艰难后坦途。
倏忽虽能游万国，奈何弃旧却移居。
夜过雪浪阁怀罗念庵先生
陶益（明代）

庐峰飞锡曾虚负，雪夜乘舟亦浪图。遥忆石莲难觅处，奎星空见照江湖。
庐陵乐府十首 其四
郭祥正（宋代）

妾身厌尘埃，专心托君子。感君一面眄，涸辙逢秋水。

雍容未经年，结誓同生死。胡为忽言别，短书无一纸。

愁思魂梦飞，鹊语不成喜。岁晚君不来，红妆为君洗。
长门怨
岳珂（宋代）

惊风不成雨，行云去无踪。
妾生三十年，著藉长门宫。
宫车辘辘春雷晓，明星初荧绿云扰。
增成丙舍争迎銮，似有长门闭花鸟。
黄门开玉匙，画史图蛾眉。
金铺振琼钥，玉秀生铜池。
朝阳才回金屋在，转盼不堪人事改。
入宫已作郑袖啼，出塞那知延寿卖。
花残鸟语频，长门春复春。
花鸟易惊老，况复门内人。
东风动地夜来恶，万翠千红绕帘幙。
当熊自有匪石心，肯肩班姬秋扉薄。
长门勿轻怨，视此箧中扇。
白华兮绿衣，知古兮有之。
赋梅堂闲吟
陈宓（宋代）

地宜冬暖早韶华，回首墙东李亦花。
毕竟晨妆自羞涩，岂堪位置寿阳家。
陪王老师鸣山宴集得地字
李之世（明代）

云壑郁芊绵，瑶林耸苍翠。冠盖盛遨游，良辰惬胜地。

岩际张华盛，花前驱小队。鸟啼山籁寂，鹤舞松阴碎。

轻霞槛外浮，落蕊杯中坠。閒听单父琴，暂辍东山妓。

相看倒接䍦，宛似习池醉。
和崔若拙四时田家词四首之二
贺铸（宋代）

野蔓牵花过短墙，麦秋时节并蚕忙。
迎门老父延行客，井汲清甘树荫凉。
石桥
张康国（宋代）

路转下层崖，乱石通微径。
山深万象虚，叶脱千林静。
连苔苍欲横，衮雪飞泉迸。
有睹那可言，寒烟日向暝。
乌生八九子
汉乐府（两汉）

乌生八九子，端坐秦氏桂树间。唶我！秦氏家有游遨荡子，工用睢阳强，苏合弹。左手持强弹两丸，出入乌东西。唶我！一丸即发中乌身，乌死魂魄飞扬上天。阿母生乌子时，乃在南山岩石间。唶我！人民安知乌子处？蹊径窈窕安从通？白鹿乃在上林西苑中，射工尚复得白鹿脯。唶我！黄鹄摩天极高飞，后宫尚复得烹煮之。鲤鱼乃在洛水深渊中，钓竿尚得鲤鱼口。唶我！人民生，各各有寿命，死生何须复道前后！
东湖留题 竹林斋
黄裳（宋代）

桃溪出世境，竹林居士乡。中虚秘天韵，外直凌秋霜。

静久世味淡，翠深人意凉。触目多俗物，见君何日忘。
梅林分韵得泽字
释宝印（宋代）

江路岁峥嵘，酸风更萧瑟。
发兴访梅花，主盟得诗伯。
孤芳有馀妍，初不带脂泽。
香度竹篱短，影摇溪水碧。
同时饮中仙，著我林下客。
春槽沸滴红，满坐喧举白。
浇胸独茗碗，臭林曾不隔。
公今日边去，陛下正前席。
请看枝头春，中有和羹实。
反骚试与题，不碍心铁石。
彭城废县南谒汉高祖庙
程敏政（明代）

古原荒树倚村斜，高庙威灵亦可嗟。警跸千年馀塑马，铙箫终可舞神鸦。

砀山落日销云气，睢水寒风捲岸沙。汉楚兴亡那复问，一龛灯火属僧家。
钓雪
释道璨（宋代）

百尺竿头一缕丝，没提撕处急提撕。
离钩三寸忽抛却，正是虚空粉碎时。
明日复得五字
陆游（宋代）

羸病偶不死，端居思出游。
山寒麦苗短，天阔雁声遒。
学剑元痴绝，脂车久罢休。
邻翁独眷眷，同好自相求。
明仲鸣治师召亨甫宾之同过得复字
陆釴（明代）

李君愿有携，陈谢欣迫促。
开门候轩车，罗张亦相逐。
展席蔽我轩，衣袂颇连屋。
往事一笑中，闲言坐成福。
止吟惜幽情，折翰不远复。
为谋知未谐，破戒诲不速。
向来驰数笺，空费两家仆。
犹怜君子争，胜负各清淑。
暮雨过西山，清风动遐谷。
盘飧愧交情，终宴无余馥。
但喜有文辞，明珠动成掬。
人情苦难常，世事易反覆。
所嗟二三子，慰我颇暄燠。
何当维白驹，于此看信宿。
春初，闻宾之以诗止诗，不觉失笑，乃戏以《八止诗》简
之，而宾之遂有鸡酒之约。
予初未尝止诗，亦不承约，姑俟其破戒。
未几，宾之果渝约，予乃征前物，宾之以诗分理不能直，
因归咎于鸣治、师召督责之过，令各助费，二公欣然从之
，实闰二月二十六日也。
是日退朝，遇明仲、孟阳于直庐，约当俱来。
已而明仲果来，亨甫近予舍，亦为予至。
分韵赋诗，凡得六首。
退而罗、李二公皆有纪述，复有校雠，增予卷轴。
是虽一时之戏谈，然他日林壑之间发而视之，有不胜其感
者矣。
丁酉岁六月九日雨中病逸识。
窃李义府诗
张怀庆（唐代）

生情镂月为歌扇，出性裁云作舞衣。

照镜自怜回雪影，来时好取洛川归。
山居杂诗九十首
曹勋（宋代）

寓居溪阴刹，未暇理归棹。
遮眼阙文史，借书得探讨。
卷舒白虎通，涵咏青龙钞。
贤哉绝世书，欣然慰幽抱。
孝友堂为王评事友人赋
曹义（明代）

若人禀赋淳，孝友根天性。色养古所难，婉愉从亲令。

慇勤奉旨甘，讵肯违温凊。更喜重天伦，怡怡复存敬。

姜被夜同眠，荆花日繁盛。华扁揭高名，衣冠富题咏。

愿言慎始终，永矣垂家庆。
蚁蝶图
黄庭坚（宋代）

胡蝶双飞得意，偶然毕命网罗。
群蚁争数坠翼，策勋归去南柯。
题杨廷宜侍御手卷花县鸣琴
傅圭（明代）

重重桃李县衙深，更对清流与碧岑。自是日长民事少，一帘花影伴鸣琴。
感怀 其二
陈𤊨（明代）

薄暝松萝阴，开帘见新月。皎皎白玉蟾，迢迢广寒阙。

灵籁息天衢，浮云向空没。散发行清光，微吟了未辍。

尚忆同心人，相看隔秦越。
凌歊台六首 其二
吴芾（宋代）

万里清光绝点尘，别来经岁镇如新。恨居平地去天远，喜上高台与月亲。

正好赏心拚酩酊，不堪怀古倍酸辛。向来登此知何限，传到如今有几人。
送王十三校书分司
李商隐（唐代）

多少分曹掌秘文，洛阳花雪梦随君。

定知何逊缘联句，每到城东忆范云。
送杭州使君苏内相先生某用先生旧诗方丈仙人
李廌（宋代）

先生如蓍龟，万事可告犹。
勋业轻黄屋，得贤方解忧。
念昔汇征日，民瘼庶有瘳。
莫赋归去来，衮衣或能留。
颂一百则
释重顯（宋代）

南山云，北山雨，
四七二三面相睹，新罗国里曾上堂，
大唐国里未打鼓。苦中乐，
乐中苦，谁道黄金如粪土。
次韵廖端叟求墨
许及之（宋代）

忆昨同舍时，爱子志尚坚。研穷非口耳，点勘分乌焉。

读声锵金石，笔思涌漪涟。合并几寒暑，分散如云烟。

家虽才咫尺，见且无夤缘。甥馆闻徙居，我屋欣接椽。

乃以随吏鞅，而叹抱遗编。嗟哉燕鸿隔，漫尔夔蚿怜。

三年阅黄榜，万选遗青钱。祇擅文场声，不上吏部铨。

儒冠未为误，洛诵方流传。夏果烦送似，唐律仍灿然。

为墨贻古作，如珠出深渊。书生均老丑，嗜好相后先。

亦有大禹圭，未许蒲氏贤。何惜遗久交，相得真忘年。

久知铁为研，更以心自鞭。矧古传毛颖，端合遗陈玄。

落笔看馀万，斗酒须十千。虽无兰亭茧，愿助韦郎笺。

古今一俛仰，人墨相磨研。有无要相通，唱和聊成篇。

我今辟三径，门开西一偏。已过中秋月，皆为晚凉天。

何妨对花下，取笑同樽前。第惭葵卫足，欲愈犹联拳。
到九座
陈宓（宋代）

想像精蓝九叠前，青鞋今得踏云烟。
霜边涧水多成玉，岭上人家半是仙。
伏蟒千年无动意，老松何日不幽禅。
可怜倚马思归客，有底区中未了缘。
清平乐 子 祝福 薛子余弄璋
段成己（金朝）

东君调度。错怨春迟暮。一叶兰芽今始露。香满君家庭户。抱看芽骨亭亭。精神秋水分明。自是人间英物，不须更试啼声。
送郎祖仁罢九江税省亲仙源
李之仪（宋代）

石磴萦纡行一发，下见沧溟涌初月。不应佳气无所归，十载声初蔼吴越。

香炉峰下新解官，疋马又过桑麻间。知有秦人篆字否，不妨高处小尘寰。
次韵虞退夫除夕七绝句
魏了翁（宋代）

几度将心安处安，有时中夜起长叹。
年来识得安心法，否泰元从随虫看。
咏儒释道三教总赠程洁庵：道教十四首 其十四 可道非常道
李道纯（元代）

真常之道无言说，有说分明是背宗。若向不言中会意，不劳余力备全功。
题韡卿散花仙子图二首 其二
曹家达（清代）

结习难逢解脱时，因缘生处便支离。不知分付东风后，先到江南第几枝。
失题
钱起（唐代）

胡风迎马首，汉月学蛾眉。久戍人将老，长征马不肥。
安乐窝中自贻
邵雍（宋代）

物如善得终为美，事到巧图安有公。
不作风波於世上，自无冰炭到胸中。
灾殃秋叶霜前坠，富贵春华雨后红。
造化分明人莫会，花荣肖得几何功。
送程少卿
刘攽（宋代）

使君船舸如浮宫，荡荡帆影垂白虹。苦无三江五湖水，安见一日千里风。

长蛟巨鱼远避去，水府泉室深玲珑。使君按俗不异此，意气自觉凌虚空。

滕王阁前流水白，西山落日衔微红。城头台榭眺望极，玉壶置酒光融融。

胜游重临不隔岁，涂歌巷祝欢南公。作官得此亦是少，况复章绶弥尊崇。

南金折钩富九鼎，荆扬涂泥多岁丰。会令利术析毫末，万古江流常向东。

故乡秀水三百里，送远游子情无穷。遥知躧履待高士，安得羽翼随飞鸿。
息阴惠鱼乾
庄昶（明代）

笋蕨腰镰委所穷，鱼盐分味忽烦公。一毛不拔杨朱利，今古人情亦或同。
秀野以喜无多屋宇幸不碍云山为韵赋诗熹伏读佳作率尔攀和韵剧思悭无复律吕笑览之馀赐以斤斧幸甚 其八
朱熹（宋代）

青山背夕阳，兹景公所爱。虚堂日落时，迁坐一解带。

岚分疑有处，鸟度知无碍。须臾暮色来，默默无与会。
忆秦娥 忆外，代人作
商景兰（清代）

寒夜冷。终日离愁如断梗。如断梗。日久春长，银瓶落井。

落梧惊梦凭谁醒。窗前窗后花枝影。花枝影。玉漏催残，孤灯半隐。
春日游某氏园归途作此寄骏生兄弟
姚范（清代）

缓辙平皋夕照深，南云相望一长吟。梅桃九命闲居事，牛鹿三长病后心。

极浦空村迷海气，乱帆回树动春阴。羊何此日多佳兴，睍睆杨园怅鸟音。
脑月见白牡丹为吕仲善长司赋
凌云翰（元代）

无边生意见荄滋，岁晚归来喜可知。万木正当摇落后，一花如在艳阳时。

雪中不假转湘术，月下须吟李白诗。若比玉杯真入用，疑盛春酒献瑶池。
行次下渚湖二首 其一
张镃（宋代）

绵延苍岫补林空，菱荇通船万镜中。黄白花明如绣出，蜻蜓犹爱蓼成丛。
舜井
朱庆馀（唐代）

碧甃磷磷不记年，青萝锁在小山颠。

向来下视千山水，疑是苍梧万里天。
和子方登朝京楼偶成
韦骧（宋代）

登楼为喜乍晴时，欲倚栏杆日已微。头上云生还作雨，座间风劲却添衣。

笑言且共须臾乐，气象休惊顷刻非。应是催诗念前况，果然高唱属先机。
所苦之中无以遣闷更堤题新竹别献五章幸赐披
李至（宋代）

请公屈指数朱门，谁肯孜孜爱此君。
小槛纵多栽紫艳，闲庭且此曳红裙。
三冬翠色终难犯，五月秋声早已闻。
不是风流贤宰相，何人移尔人花群。
上胡主簿愿
方一夔（宋代）

尹公起宣城，谓是金闺彦。失脚簿领丛，斜飞集州县。

南陵枌榆地，妙年试雄剸。还将旧棠阴，来作清溪掾。

近来多政学，误制好东绢。我公有渊源，家学富经传。

四明炯清水，玉映昆山片。以兹抚凋瘵，精神皎如练。

囷仓出毫末，德化速邮传。到官未百日，恻恻庭闱恋。

花外想安车，戏舞斑衣缘。推此寿斯民，童髦剧欢忭。

我亦囿陶钧，有道耻贫贱。洗眼看政成，携上金銮殿。
和王石涧儒免韵
何梦桂（宋代）

鸮林何处听遗音，三叹斯文试共论。
梁木梦非千圣往，瓜丘烟断六经存。
悠悠沧海东流远，耿耿中天北极尊。
吾道未亡邹鲁在，肯教失脚落他门。
春暮
高翥（宋代）

韶光催去太无情，只为东君去住轻。
虽欲迟留芳径里，如何禁得杜鹃声。
桐花快落春风老，梅子微酸晚雨晴。
从此嬉游时节少，不须日日报诗成。
会黄正臣
黄裳（宋代）

北山亭上共看书，少壮相逢气尚粗。乐事每闻高义长，病文尝借远烟涂。

樽罍且慰人离合，龟鉴应知我有无。蟋蟀在堂年又晚，欲邀乡语负寒炉。
谢王太博惠书
魏野（宋代）

贵不忘贫贱，华缄到弊庐。
分明如国史，子细似家书。
情有千重在，词无一字虚。
未谐亲谢去，东望但踌蹰。
次韵昌甫见寄
韩淲（宋代）

相逢虽数数，共话祇匆匆。不觉中秋过，还当九日中。

登台嗟往事，觅句忆高风。人物方彫谢，吾侪孰与同。
东海游仙歌简王学士元驭王中丞元美
王叔承（明代）

昙阳仙子王家姑，幼从节烈参虚无。
七年服气绝烟火，玉楼明虚寒冰壶。
精光射天天欲坼，列宿群真自相迫。
凭虚密谛五千言，语落天香翠绡隔。
座上非时荔子红，空中当昼霓裳白。
一朝丹就扶桑晓，海东家近蓬莱岛。
左持星剑右挥麈，芙蓉之冠簪七宝。
灵蛇故绕飞升台，仿佛茅龙与青鸟。
歌成混沌谢蜉蝣，吹断琅璈人世小。
丹霞一缕通紫京，瑶华双颊桃花明。
九虚九日金母宴，西池使者迎飞琼。
手辞万众洒然去，青莲拥蜕秋蝉轻。
是时余坐苍龙岭，独鹤横空见仙影。
黄菊杯摇赤羽幢，知是天台籍新逞。
玉堂学士本仙吏，怪得金闺出灵异。
女且开班玉帝宫，眼底英雄齐夺气。
仙机缥渺人不闻，秘诀乃授琅琊君。
文章信有神仙骨，漆园傲吏才如云。
许碏谪地为酒狂，狂余落魄希蒙庄。
采真方寸成丘壑，五岳真形醉里藏。
自从子晋缑山后，往往仙人喜姓王。
缥缈仙机何不有，笑倩琅琊问南斗。
方平昨得麻姑书，五百年来别未久。
它时相见昆仑巅，沧海桑田几重九。
希夷先生只好睡，东方小儿善盗酒。
病中放言 其二
成鹫（清代）

频年多难逢寒食，怅望家山又一春。青草久荒攀柏地，黄梅深愧种松人。

哀猿啼树将圆月，饥鸟眠花动隔旬。辜负清明好时节，梦中犹忆蕨薇新。
戊子六月初七日扬威将军大学士威勇公长龄至京亲缴印信御勤政殿行抱见礼诗志欣庆
旻宁（清代）

乍欣元老功归日，已庆丹楼俘献年。握手开言欢复感，摅诚抱见礼尤虔。
过淳安拜大司空胡公于里第别后奉寄
程敏政（明代）

玉立长身海鹤姿，归来谁得健如斯。了无俗气侵怀抱，才见青霜点鬓丝。

优宠再看纶诰出，高情不改布衣时。朝廷次第收耆旧，拟有人赓庆历诗。
咏闽儒三则 其二 李伯纪先生
郑用锡（清代）

千古樵川水，重招丞相魂。文章肝胆在，社稷姓名存。

十议终何补，两宫休更论。君王自明圣，臣子独烦冤。

先世推西陇，何人割太原？输金真左计，刺臂有危言。

我更悲坏士，长嗟过墓门。遗书成劫火，残碣入田园。

华表无丁令，丹青付子孙。已醒三月梦，难叩九重阍。

铸铁汪黄错，观兵樊邓屯。独怜留血食，庙貌太师尊。
晚兴
孔平仲（宋代）

春雪弄微阴，晚色连细雨。皂角芽已长，瑞香花欲吐。

虽寒亦料峭，稍霁即和煦。园林拟杖策，芳物行可数。
秦楼月·芳菲歇
向子諲（宋代）

芳菲歇，故园目断伤心切。伤心切，无边烟水，无穷山色。
可堪更近乾龙节，眼中泪尽空啼血。空啼血，子规声外，晓风残月。
送晁季一罢官西归
吕本中（宋代）

少年阅人若邮传，汉廷公卿日千变。故人一蹙便青云，咫尺相逢不相见。

丈夫须髯但如戟，黄尘没马渠未识。晁侯文采老不闻，两耳壁塞目为昏。

三年刺促簿书里，更觉和气生春温。谁能种兰生九畹，从公不辞堕车蹇。

冰霜入眼蚊蚋去，桃李成蹊草茅远。胸中沧海无水旱，眼底浮云看舒卷。

顷来江上几送迎，聚蚊成雷公不惊。笙竽沸地不知晓，公但寒窗延短檠。

乃知风雨昼窈冥，我亦不废晨鸡鸣。箕山之下颍水边，脱冠便归须壮年。

诸公先寻买山钱，我亦从今当着鞭。
答陈仁先寄栽菊种诗
郑孝胥（清代）

杜门艺菊冷京曹，海上羁吟类楚骚。诗卷惟应书甲子，高斋想已没蓬蒿。

试寻乾净半畦土，与寄沈冥一世豪。珍重残株好将护，秋来还拟酒中逃。
春阴
钱昭度（宋代）

语燕初飞陇麦青，春云将雨滞行人。云间若有金乌卖，应被豪家占得春。
小鸡山樵人歌
陆龟蒙（唐代）

长其船兮利其斧，输予薪兮勿予侮。田予登兮榖予庾，

突晨烟兮蓬缕缕。窗有明兮编有古，饱而安兮惟编是伍，

时不用兮吾无汝抚。
九江解舟顺风追和张文潜
王之道（宋代）

朝来转西风，天巧借吾便。
解维湓江口，去若弦上箭。
水光漾朝湓，过浪制惊电。
周旋谢神贶，冠坐敢不变。
期须走四驿，挽仰蓦二县。
谁知久留滞，一旦乃适愿。
吾闻信由中，溪毛可羞荐。
咄哉和氏璞，底事待三献。
亨否自有时，时亨百无谴。
雷声在渊默，若讷故大辨。
千岩与万壑，左右供几砚。
落帆风亦止，璧月熨江练。
奉十五叔父夜话有感
谢铎（明代）

竹边饭罢酒停斟，漫拥寒炉坐夜深。慷慨共谈当世事，依稀多愧古人心。

孤怀耿耿乾坤窄，短鬓毵毵岁月侵。欲上南山望湖海，不知明日是晴阴。
和汤叔永二首
刘宰（宋代）

鲁人岂解识东丘，夫子犹怀去鲁尤。
公论世间谁了了，德人心事本休休。
致身官路难非远，回首家去盍少留。
三径未荒松菊在，天涯多少望乡愁。
秋日湖上憩水仙祠
释绍嵩（宋代）

万木已西风，千山景象通。
岸拖秋草绿，日抹半山红。
穴蚁苔痕静，诗人眼界空。
水仙来往处，脉脉兴何穷。
送王廷桂还姑苏
刘涣（宋代）

紫马娇嘶踏软沙，阖闾城里客还家。
雨添秋水湾湾碧，风趁江云片片斜。
惜别缓斟红曲酒，伤心况对白蘋花。
雁惊莫角高飞去，先带离声过馆娃。
陪宪节饮见易亭及万里楼和韵二首 其二
程公许（宋代）

天宇修眉分外妍，雷垣波静稳行船。向来蛟鳄骄无奈，今日凫鹥戏满前。

爽气逼人漙瑞露，醉题眩眼烂非烟。薄才羞与云龙啜，脱骨端须第一泉。
送四明汪文子
陈傅良（宋代）

文盛经生少，官轻举子繁。
谁能堪远役，相与及微言。
残冻留春雨，新愁起夜樽。
斯文吾不敢，短句送归辕。
戊子除夕感述
陈曾寿（清代）

维昔壬申冬，倭难发津沽。避地劳我皇，旅顺荒海隅。

小臣奉召往，预为赁楼居。床几逮匕箸，凡百备所须。

浮海赴行在，时已逼岁除。黑夜犯冰雪，下车风裂肤。

求钥启居户，乞水叩邻闾。须臾中使来，■盘兼挈壶。

温暖回冷室，薪炭殷洪炉。随行表侄伟，分榻拥毡毹。

遥闻箫鼓声，涛风杂啸呼。播荡万端集，意气仍发舒。

明发趋朝正，赐食饫天厨。筵前拜殊恩，报称惭微躯。

帝谓患难际，义与兄弟俱。惶恐首至地，肝脑岂足涂。

维时丰镐民，旦夕望来苏。强邻假名义，胁诱张笼笯。

我皇拒不纳，明志降手书。凛凛十二条，正义折诡图。

使者匿不出，仓卒迫乘舆。二月临长春，国号易曼殊。

百官内外杂，非族据要枢。迭望而迭食，非马亦非驴。

朋分后胜金，卖国甘为奴。越宿我潜去，密疏明区区。

帝曰成汝志，内帑仍颁诸。其年改官制，局设内廷初。

职司奉陵庙，择人及庸愚。帝谓予家事，与国实分疏。

义有不敢辞，黾勉策骀驽。福陵气葱郁，乔木万万株。

皇产有三川，林矿实上腴。生心肆攘夺，严绝誓不渝。

撄怒讽使去，翻然还故都。芦沟事变起，倭患十载馀。

诸弟隔南天，尺寸不可踰。今夕复何夕，聚族忘艰虞。

梅花照杯酒，博塞为欢娱。旧交馀二三，沫湿相岣濡。

至尊尚蒙尘，穆驾无回车。末由尽臣力，聊得申友于。

回思旅顺时，遭际千载无。人生苦难全，甘苦纷荠荼。

自从决藩篱，流丸转瓯臾。孑遗沟壑尽，诛求骨髓枯。

驱之等犬豕，践之如土苴。毒螫去蛇蝎，猛噬来貙貐。

滔天非一族，神州竟沦胥。出户望北辰，万里阴云铺。

长夜何时旦，披写长欷歔。
永遇乐·多种阴功
郭子正（宋代）

多种阴功，後蒙天报，荣贵长久。一片灵台，丹青要画，画请看人一秀。慈仁雅着，延永松年，内鼎有丹方就。想除非，真的高人，五福自然兼有。从来义方，今见公辅，量运夔龙居後。承北门风，相传世业，都是经邦手。狂歌将意，知公难老，永助庆堂尊酒。有重重，腰金孙子，继来献寿。
僧正倚大师庵居
曾巩（宋代）

兰裓方袍振锡回，结茅萧寺远尘埃。
五峰日破朝云出，三谷花浮涧水来。
风散异香禅榻静，鸟窥清呗法筵开。
因过旧国枌榆地，松麈高谈喜暂陪。
送男存心如燕二月二十五日夜走笔古体
方回（元代）

我年三十四，鄂汉脱战场。
四月扁舟东，生汝于建康。
九载鹤山门，静翁还鵷行。
实为旧主人，别意殊徊徨。
尔时京湖阃，开府罗才良。
吕氏贤父子，欲我高腾骧。
补以□□爵，江岸司征航。
既而今左辖，千骑如池阳。
携我一家往，郡斋代表章。
汝姊始四岁，同尔归南堂。
明年辛酉秋，浙漕鹗荐翔。
道山此大恩，给我鬻爵郎。
不学执国柄，似道贪如狼。
其客福建子，莹中狼如羊。
厥子偶不第，乃独憾老方。
谗之于似道，阴幽弩机张。
廷试复第一，考官文赵常。
易置乙科首，尔岂识臭香。
萧艾压兰蕙，我心亦不忙。
仕宦天有命，岂由人低昂。
不意毒愈盛，廖真嬖人仓。
五百彼何知，四遭白简霜。
故尝忤林答，何至嗾郭阊。
鲁港出师败，虮臣叫九苍。
数其十可斩，乃先窜炎荒。
诛之木绵庵，身死国亦亡。
为相亡人国，自合以命偿。
匪我快私愤，人欲抽尔肠。
台谏我不就，出守邻故乡。
大物既归周，裸士来殷商。
夷齐与箕微，均为识三纲。
我所领小垒，可容久徜徉。
亦欲舍之去，群盗纷寇攘。
勉强不得已，芟恶完善良。
完国非我责，完郡亦何伤。
幸保千里民，不为剑戟戕。
奸鬼伏肘腋，两贼程与黄。
门生讦座主，婿不顾糟糠。
妄告无反坐，官吏饱贿贓。
一朝掷笏绶，仅有书几囊。
辛巳至庚子，阖门饥欲僵。
二十年不仕，愚意谁揣量。
苟生内自愧，一思汗如浆。
焉得挂海席，万里穷扶桑。
茅屋荫松菊，槿篱畦芋姜。
读书粗知道，晦遁攀余芳。
诗文亦不俗，千篇垂琳琅。
今汝往筮仕，已逾四十强。
萧然乏行李，艰甚谋聚粮。
此皆我之过，弃官畏祸殃。
以致儿女辈，无不羸以尫。
行行燕山下，悠悠易水傍。
北风无时无，南人少裘裳。
汝父近八袠，汝母七旬将。
苟可得一职，归甘泌之洋。
生理我无策，徒此歌慨慷。
壮士一大笑，出门青天长。
开岁连日大雪
陆游（宋代）

开岁大雪如飞鸥，转盼已见平檐沟。
村深出门风裂面，况复取醉湖边楼。
从来春雪不耐久，卧听点滴无时休。
去年久旱绵千里，犁不入土蝗虫稠。
今年冬春足膏泽，天意似欲滋农畴。
岂惟养猪大作社，更卖宝剑添耕牛。
对雪和王仲至
晁补之（宋代）

鸾凤交横逐雨华，玉城银涧共萦斜。
且看雾散千峰瘴，未觉雷惊万谷芽。
碧落高情元物外，金闺清梦自天涯。
宁知夜半寒歌客，烟断邻墙四五家。
题永首座庵颂
黄庭坚（宋代）

夺得胡儿马便休，休嗟李广不封侯。
分明射得南山虎，子细看来是石头。
七月十日到故山削瓜瀹茗翛然自适
陆游（宋代）

镜湖清绝胜吴松，家占湖山第一峰。
瓜冷霜刀开碧玉，茶香铜碾破苍龙。
壮心自笑老犹在，狂态极知人不容。
击壤穷阎歌帝力，未妨尧舜亦亲逢。
青玉案
杨无咎（宋代）

南州独数多名士。谁富贵、归桑梓。昼锦如公难比似。傍湖开径，雨帘云栋，平地居仙子。

行须勋业超青史。再侍宸帏任非次。醉袖尽教春酒渍。明年此会，寿觞欲举，百拜君王赐。
晚春行田南原
杨万里（宋代）

西畴前日尘作雾，南村今日波生路。
云子从来疏广文，冲雨学稼当辞勤。
农言秧好殊胜麦，其如绿针未堪吃。
吾生十指不拈泥，毛锥便得傲蓑衣。
只愿边头长无事，扡耒耕云且吾志。
不愁官马送还官，借牛骑归不用鞍。
象阙宪章新
姚鼐（清代）

旧阙瞻双凤，新猷御六龙。悬初垂月吉，观已乐时雍。

下武仪型在，修文德泽钟。颁书旬日布，读法万民从。

首出乾同仰，申言巽未重。星辰光早灿，膏雨被先浓。

遂抚三辰叙，长为九服宗。作求仍古法，累洽快今逢。
朱毅夫挽词
周孚（宋代）

卖药长安市，退藏三十秋。来从阿戎语，始与德公游。

一别俄黄壤，遥怜尚黑头。心知漆灯在，应为此翁留。
游陈山遇雨
林光（明代）

轧轧肩舆冒晓寒，霏微空翠湿层峦。山经宿雨偏堪爱，树带飞云更耐看。

睥睨西环城廓小，烟波南去海天宽。阴晴未定天公意，错讶神龙洗酒坛。
金刚随机无尽颂·正信希有分第六
释印肃（宋代）

戒福修持众，罕得无心用。
众生肉为菜，讲论喧天鬨。
渔父·收却纶竿落照红
纳兰性德（清代）

收却纶竿落照红，秋风宁为剪芙蓉。人淡淡，水蒙蒙，吹入芦花短笛中。
老儒不用忧歌
舒岳祥（宋代）

衡石程书括户口，头会箕敛生干戈。
老儒不用忧此事，苋羹麦饭醉且歌。
题令宣和尚院
贯休（唐代）

轩窗领岚翠，师得世情忘。惟爱谈诸祖，曾经宿大荒。

泉声淹卧榻，云片犯炉香。寄语题门者，看经在上方。
示钧儿
杨文俪（明代）

又是清和候，梅黄细雨天。流光人竞惜，向学汝须专。

美质尤难恃，虚名亦枉然。能酬题柱志，始见马卿贤。
壬子正月四日後圃行散四首
杨万里（宋代）

勃姑偶下小梅枝，要看渠侬褐锦衣。
柱後藏身教不见，却因不见转惊飞。
晚归东园
李颀（唐代）

荆扉带郊郭，稼穑满东菑。倚杖寒山暮，鸣梭秋叶时。

回云覆阴谷，返景照霜梨。澹泊真吾事，清风别自兹。
楼上曲
张元干（宋代）

清夜灯前花报喜。心随社燕凉风起。云路修成宝月时。东楼怅风君先归。

沆瀣秋香生玉井。画檐深转梧桐影。看君西去侍明光。杯中丹桂一枝芳。
上下七盘二首
裴夷直（唐代）

斗回山路掩皇州，二载欢娱一望休。

从此万重青嶂合，无因更得重回头。

商山半月雨漫漫，偶值新晴下七盘。

山似换来天似洗，可怜风日到长安。
念奴娇（二和）
刘克庄（宋代）

并游英俊，从头数、富贵消磨谁纪。道眼看来，叹人生如寄，家如旅邸。教婢羹藜，课奴种韭，聊诳残牙齿。草堂绵＿，百年栖托于此。

岁晚笔秃无花，探怀中残锦，翦裁余几。腰脚顽麻，赐他灵寿杖，也难扶起。离绝交游，变更名姓，日暮空山里。老儋复出，不知谁氏之子。
减字木兰花·星星素发
吴则礼（宋代）

星星素发。只有鸣笳楼上发。看舞胡姬。带得平安探骑归。故人渐老。只与虎头论墨妙。怀抱难开。快遣披云一笑来。
雨后送李将军还祠偕同寅饮一杯亭
赵汝愚（宋代）

民感桑林雨，云施李靖龙。
精诚天地动，意愿鬼神从。
村喜禾花实，峰看岭岫重。
白旗辉烈日，遥映一杯浓。
句
杜牧（唐代）

幽人听达曙，聊罢苏床琴。（《海录碎事》）。

鱼多知海熟，药少觉山贫。（以下《方舆胜览》）。

土控吴兼越，州连歙与池。山河地襟带，军镇国藩维。

绿水棹云月，洞庭归路长。春桥垂酒幔，夜栅集茶樯。

箬影沉溪暖，蘋花绕郭香。（出守吴兴）。

经冬野菜青青色，未腊山梅树树花。（《优古堂诗话》）

半破前峰月。
次卓仁夫元宵雪中三绝
胡仲弓（宋代）

风急梅花片片飞，游人星散市声稀。
翻思往日西楼约，不至天明不肯归。
遣怀
黄庶（宋代）

六载红莲客，差池又一年。
无人和白雪，有意补青天。
肝胆论兴废，诗书谒圣贤。
尊中古日月，穷达付陶甄。
赠写真刘琮
王庭圭（宋代）

会写峨眉玉局真，远看前辈画麒麟。此翁此画不常有，宜并银钩绝世珍。
水仙花
张镃（宋代）

鲤鱼程阔海茫茫，照眼琼标十二行。
礬弟梅兄同旧隐，风姨月姊特新妆。
湘滨人远难闻瑟，洛浦才高最断肠。
何似香严直公安部处，鼻端无窍著猜量。
出师行
苏葵（明代）

佩金印，拥碧油。谋略迈颇牧，边邮遏虔刘。车声动山岳，马势吞邮流。

甲光耀白日，锋刃横霜秋。有如山压卵，执丑歼渠酋。

戒誓同一心，天诛敢停留。此功少不建，实贻汉家羞。

马革裹尸返，永作忠烈俦。狄人轻生心亦雄，挥戈挑战辕门东。

我师进退视鼓节，鼓人捶鼓兵交锋。杀声动地若霹雳，积尸压塞流腥红。

可怜天意不祚汉，六军却堕边尘中。狄人得意猛如虎，椎牛酾酒张威风。

虽无金印悬肘后，不与李陵降虏同。干云壮气凭谁知，踢碎燕然空怨时。

时违命蹇骓不逝，龙韬读尽将何为。君不见青海头，髑髅叠叠如山邱。

又不见赤壁前，天阴鬼哭声溅溅。人生穷达命已安，百战始验封侯难。

凭君莫话麒麟事，话著令人心更酸。
王绂古木丛篁用画间题者韵 其二
弘历（清代）

文石疏篁间偃柯，更教幽径带烟萝。倪黄作者法犹在，衡泌诗人意几多。
重赋三高
周南（宋代）

儿女呻吟岁又穷，也应无语对西风。
向来一箸鲈鱼意，赢得寒亭四壁空。
南至隔仗望含元殿香炉
崔立之（唐代）

千官望长安，万国拜含元。
隔仗炉光出，浮霜烟气翻。
飘飘萦内殿，漠漠澹前轩。
圣日开如捧，卿云近欲浑。
轮囷洒宫阙，萧索散乾坤。
愿倚天风便，披香奉至尊。
题东皋
蔡戡（宋代）

归来相望筑东皋，千载风流独慕陶。
两地林泉俱胜绝，二难人称总孤高。
地连衡岳浮空翠，天与湘江隔世鏖。
只恐山灵回俗驾，可容暇日再游遨。
次韵季共再赋
周紫芝（宋代）

住作山中居，懒甚不出屋。谁知五斗腰，须用作钩曲。

索米无如五，问舍岂不欲。空怀西溪鱼，红鳞脍寒玉。

不知坐中山，修眉为谁绿。敝裘裹粗缯，随分了寒燠。

傥忍作海夫，虽臭亦可逐。如其不能然，未可叹沉陆。

此事谁当论，唾面恐自速。如君秀芝兰，非世闲草木。

交盖久已倾，谈舌未易缩。不知人谓五，此念吾已熟。

年来有新游，妙语敌岳麓。县知南屏谦，颇为调茗粥。

五人馀羊羔，金帐意有属。浅斟醉模糊，低唱声断续。

谁同白傅春，楼下雪中竹。

更题竹上诗，伤神想幽独。但恐世间求，此乐未容复。

况乃籋云姿，自是千里足。行看锵八鸾，五止刍一束。

应怜老病翁，短发悲曲局。
题一家清雅集送植芸胡直内
方回（元代）

累朝科第总名臣，四世能诗才二人。
参透雄深兼雅健，锻成俊逸更清新。
马班翁季羞前躅，王谢云仍踵后尘。
颇恨昔叨桐濑守，未能绣梓励儒绅。
芦笋
武衍（宋代）

春风荻渚暗潮平，紫绿尖新嫩茁生。
带水掐来随手脆，櫂船归去满篝轻。
竹根稚子难专美，涧底香芹可配羹。
风味只应渔舍占，玉盘空厌五侯鲭。
题洪使君诗卷
刘克庄（宋代）

刻于芹泮士争披，传到茅庐我窃窥。
突过韦郎森戟句，高如柳恽采苹诗。
日惟坐啸熏沉水，间亦摇毫品荔支。
况有太丘为小序，遥知流布满京师。
文渊阁前芍药盛开对酒偶成
杨士奇（明代）

东风又放玉堂春，丽色清香满意新。有酒相欢莫虚负，今年顿减去年人。
雨后怀雪湖用前韵订游湖之约
谢迁（明代）

雅会年来怪渐稀，呼童时复候荆扉。煖回池草春无际，喜应灯花夜有辉。

静昼覆棋仍自谱，清风谈麈向谁挥。赏心莫负湖船胜，雨后波光动四围。
黄少保用杨少傅韵亦以诗惠酒肴赋答
胡俨（明代）

十载重相见，那堪又别离。空梁残月梦，春树暮云思。

辄拜分甘惠，终非接淅炊。太原闵仲叔，口腹愧为师。
欲别
项斯（唐代）

花时人欲别，每日醉樱桃。买酒金钱尽，弹筝玉指劳。

归期无岁月，客路有风涛。锦缎裁衣赠，麒麟落剪刀。
别房州
张舜民（宋代）

有客尝谈解散川，偶因晴景到山前。
溪流似景清无底，石壁如门翠插天。
夜气结成三洞雨，春渠饮尽一州田。
临行始觉房陵好，更欲迟留住一年。
孤客
丘葵（宋代）

绿绿竹生笋，黄黄菜又花。
一年今已夏，孤客未还家。
夜对青灯减，朝看白发加。
由来事笔砚，不若艺桑麻。
玉簪花
董嗣杲（宋代）

石砌秋新展绿衣，绿衣凉矗嫩琼飞。
低抽叶面几丛矮，高丛花头二寸肥。
月下自矜明艳盛，坛边谁认堕翘非。
午风扫净青蝇止，还有清香眩落晖。
偈颂六十五首
释普济（宋代）

南北山朝对，东西有路分。
一步不相到，大地入无门。
为永顺彭宣慰题四首 其四 征边录
湛若水（明代）

谁家重生子，血化剑芒腥。因读征边录，千秋憾武成。
朝拜罗源天庆即洞宫福地也
李洪（宋代）

徐仙何代何飞升，洞府空留福地名。
我到朝真效三祝，步虚声杳俗缘轻。
送杨廷芳 其三
张栻（宋代）

平生风雨夕，每念名节难。穷冬百草歇，手自种琅玕。

吾子三十策，字字起三叹。岂欲求人知，正自一心丹。

请哦硕人诗，匪为乐考槃。
次韵和石末公漫兴见寄二首 其一
刘基（明代）

王侯古有兴屠狗，郎吏今无善牧羊。青海风波腾罔象，紫霄氛祲翳摇光。

江寒逝水东流急，天远冥鸿北去长。莫笑乌鸢恶毛羽，翻飞齐得簉鹓行。
天马行应制作
周伯琦（元代）

飞龙在天今十祀，重译来庭无远迩。
川珍岳贡皆贞符，神驹跃出西洼水。
拂郎蕞尔不敢留，使行四载数万里。
乘舆清暑滦河宫，宰臣奏进阊阖里。
昂昂八尺阜且伟，首扬渴乌竹批耳。
双蹄县雪墨渍毛，疏騣拥雾风生尾。
朱英翠组金盘陀，方瞳夹镜神光紫。
耸身直欲凌云霄，盘辟丹墀却闲頠。
黄须圉人服尨诡，亸鞚如萦相诺唯。
群臣俯伏呼万岁，初秋晓霁风日美。
九重洞启临轩观，衮衣晃耀天颜喜。
画师写仿妙夺神，拜进御床深称旨。
牵来相向宛转同，一入天闲谁敢齿？我朝幅员古无比，朔方铁骑纷如蚁。
山无氛祲海无波，有国百年今见此。
昆仑八骏游心侈，茂陵大宛黩兵纪。
圣皇不却亦不求，垂拱无为静边鄙。
远人慕化致壤奠，地角已如天尺只。
神州苜蓿西风肥，收敛骄雄听驱使。
属车岁岁幸两京，八鸾承御壮瞻视。
《驺虞》《麟趾》并乐歌，《越雉》《旅獒》尽风靡。
乃知感召由真龙，房星孕秀非偶尔。
黄金不用筑高台，髦俊闻风一时起。
愿见斯世皞皞如羲皇，按图画卦复兹始。
赓刘自昭出郊佳什
吴潜（宋代）

倦听衙官报两衙，出门山水即吾家。
浅深碧绿湖田稻，浓淡红黄野岸花。
草草人生知有限，悠悠客恨自无涯。
凉颸特为驱袢暑，白鸟青天万里赊。
次韵诸公清樾轩诗
陈造（宋代）

尘中望青山，防有移文阻。
诵君清樾篇，顿忘三伏暑。
想见松风底，树羽仍设虡。
山灵莫逆友，献岂烦缟紵。
招隐未容反，陈迹渠能序。
诗翁麋鹿姿，穷不问唐举。
归诛故山茅，吴雁冯寄语。
君宁山中人，居州定王所。
南海马大夫远示著述兼酬拙诗…时蔡戎未弭故见于篇末
刘禹锡（唐代）

汉家旄节付雄才，百越南溟统外台。身在绛纱传六艺，

腰悬青绶亚三台。连天浪静长鲸息，映日帆多宝舶来。

闻道楚氛犹未灭，终须旌旆扫云雷。
送殿丞杨备通理睦州
宋庠（宋代）

引籍淹闺序，监州得海壖。贪随涛鹭驿，倦趁火城天。

织纻吴侬富，垂纶汉客贤。遥知怀我处，霜月暝楼边。
柳梢青（钓台。绍兴甲子赴试南宫登此，今三十三年矣）
袁去华（宋代）

一水萦回。参天古木，夹岸苍崖。三十三年，客星堂上，几度曾来。

眼看变化云雷。分白首、烟波放怀。细细平章，钓台毕竟，高似云台。
如梦曲哀燕将军 其三
萨都剌（元代）

海子头，谁家楼，绣帘半捲风悠悠。行人谓是将军府，将军不来罢歌舞。
孟子·文公三年之丧
陈普（宋代）

性善之言一动心，至诚恻怛出天真。
纷纷狗彘乾坤裹，独有居庐啜粥人。
败荷
王镃（宋代）

叶无圆影柄无香，收尽莲歌冷碧塘。
一片伤心云锦地，也曾遮月宿鸳鸯。
代董华卿以葺庐无力告于亲旧间 其二
曾丰（宋代）

辟谷无方强忍贫，今难于忍以情陈。不反君眼青为白，可使吾庐故作新。
水调歌头·春事已如许
李处全（宋代）

春事已如许，柳眼早依依。故园桃李何似，芳蕊想团枝。此地嵩高名里，信美元非吾土，清梦瀍绕洢。扶杖欲行乐，还使我心悲。

对琴书，歌一阕，引千卮。昔曾系楫，今日投老叹吾衰。睡起推窗凝睇，失喜柔桑微绿，便拟作春衣。搔首长吟处，此意有谁知。
和君实陪潞公子华景仁宴集各一首 其三
范纯仁（宋代）

莎辗安车稳，花簪醉帽红。还乡慰多士，入洛访诸公。

览德如威凤，归鞍若去鸿。清规传后学，信道不谈空。
青州西楼雨中闲望
寇准（宋代）

海上秋添寂寞情，万家烟树暝重城。
萧萧细雨遥天暮，独向空楼闻笛声。
咏鹊诗
李孝贞（隋代）

东立朝雨霁，南飞夜月明。
采芝庵明辨师求泉名以月光命之
葛胜仲（宋代）

方池洌寒泉，湛湛缨可濯。其源出阳崖，其委则阴壑。

斋盂给晨炊，茗椀共午酌。道人习水观，趺坐閒两屩。

性水了真空，非以识心度。浮幢诸刹海，视身同不涸。

为名月光泉，永配一宿觉。
蒲氏别墅十咏 其三 白莲堂
文同（宋代）

逼帘呈素艳，入座荐清香。何以陪暑饮，对之飞玉觞。
直𨽻总督方观承奏报保定得雨
弘历（清代）

天龙喷德水，为浴大医王。无声细入夜，谓聊作吉祥。

越日飞章细，沾足报保阳。一慰一以惜，麦秋逮种芒。

甘膏设及时，农谚资灌浆。三百里之隔，气候宁差强。

患失胜患得，人情圣所详。斯之吾未免，芃芃看新秧。

油云频蔚然，早晚泽其霶。
郊庙歌辞。享节愍太子庙乐章。武舞作
佚名（唐代）

武德谅雍雍，由来扫寇戎。剑光挥作电，旗影列成虹。

雾廓三边静，波澄四海同。睿图今已盛，相共舞皇风。
双井梧桐小景
黄佐（明代）

凤鸟久不至，鲁叟悲道穷。谁从双井上，手自种梧桐。
时人为王莽语
佚名（魏晋）

莽头秃。帻施屋。
宋徽宗画瓶中桂花
王泽（明代）

玉色官瓶出内家，天香谁贮月中花。六宫只爱新凉好，不道金风捲翠华。
用一代不数人百年能几见为韵诗赋十章呈陈君举 其三
赵蕃（宋代）

昔人颂诗书，论世犹尚友。生幸同斯时，识面可独不。
诫曾玉璟
洪秀全（清代）

迷途既返速加鞭，
振起雄心赶向前。
尽把凡情丢却去，
方能直上九重天。
和遗绡女子
张资（宋代）

香来著吾怀，先想织织手。
果遇赠香人，经年何恨久。
贻王侍御出台掾丹阳
储光羲（唐代）

高高琅琊台，台下生菌簵。照车十二乘，光彩不足谕。

既当少微星，复隐高山雾。金丘华阳下，仙伯养晦处。

茅茨对三峰，梧桐开一路。神溪绕皋陆，樵牧自成趣。

时登青冥游，若从天江度。墟里献薇蕨，群公致衣缕。

深沉复清净，偃仰视太素。猛兽识宾仆，赪霞知早暮。

峨峨云龙开，忽有方伯遇。达人无不可，壮志且驰骛。

融泄长鸡鸣，縯纷大鹏翥。赤墀高崱屴，一见如三顾。

礼服正邦祀，刑冠肃王度。三辰明昭代，光启玄元祚。

章台收杞梓，太液满鹓鹭。丰泽耀纯仁，八方晏黔庶。

沉沉阊阖起，殷殷蓬莱曙。旌戟俨成行，鸡人传发煦。

翔翼一如鹗，百辟莫不惧。清庙奉烝尝，灵山扈銮辂。

天街时蹴踘，直指宴梐枑。四月纯阳初，雷雨始奋豫，

逆星孛皇极，鈇锧静天步。酆镐舒曜灵，干戈藏武库。

析ds增广运，直道有好恶。回迹清宪台，传骑东南去。

列城异畴昔，近饯寡徒御。缠绵西关道，婉娈新丰树。

伊洛不敢息，淮河任沿溯。乡亭茱萸津，先后非疏附。

炎时方怵惕，有若践霜露。惆怅长岑长，寂寞梁王傅。

纷吾家延州，结友在童孺。岑阳沐天德，邦邑持民务。

踯躅望朝阴，如何复沦误。牙旷三千里，击辕非所慕。

秋涛联沧溟，舟楫凑北固。江汜日绵眇，朝夕空寐寤。

中洞松栝新，东皋阡陌故。馀辉方焜耀，可以欢邑聚。

南华在濠上，谁辩魏王瓠。登陟芙蓉楼，为我时一赋。
留题李侍御书斋
杜牧（唐代）

曾话平生志，书斋几见留。道孤心易感，恩重力难酬。

独立千峰晚，频来一叶秋。鸡鸣应有处，不学泪空流。
举第五子
朱柔则（清代）

四男二女如相引，复举斯儿真可哂。辗转常怀离里亲，欲与邻人仍不忍。

读书还拟大吾门，未许痴顽类犬豚。自怜乳哺多辛苦，转忆吾亲罔极恩。
独步
王之道（宋代）

饱余惟欲睡，散睡步东园。
雨足富莲子，年丰多稻孙。
崎岖穷竹径，诘曲遍花源。
何必冠童辈，偕来笑语喧。
岁暮书怀
释契嵩（宋代）

朔风适变寒，晓日将含煦。南国殊未还，东山岁云暮。

浮生奄忽往，芳颜安得驻。寄谢人世间，纷华尤可悟。
奉酬胡俊明博士见寄
李纲（宋代）

载笔螭坳侍九天，谪来山泽作臞仙。鸣冈敢并喈喈凤，感气聊臞嘒嘒蝉。

引义每惭爰叔直，著鞭常恐祖生先。庭闱一去三千里，自叹飘零曷日还。
送王瞻叔总领
李石（宋代）

吴山浮海青，蜀山粘雪白。
两山相西东，渺渺万里隔。
一官谁卑高，博士省中客。
岁月成后先，去住作分拆。
先生何时来，六经尚遗泽。
衣钵肯付我，颇任弟子责。
须髯襄阳翁，龙凤出窟宅。
典刑耆旧内，卿月耀词伯。
归路入西湖，官梅已堪摘。
好将软红书，博此千顷窄。
夷吾王郎孙，江左书竹帛。
临风失惊呼，看刷九霄翮。
子宝东归以嘤其鸣矣求友声为韵作古诗七章宽
孙应时（宋代）

教不贵多言，小知非大受。
力久有天得，海涵耐用负。
少年今白发，谁与鞭其后。
诗来读百过，君真吾畏友。
真如靖老请赞
释妙伦（宋代）

夜叉心，菩萨面。
动则云翻大野鬼翻懼闻，静则练绕长溪人皆喜见。
有一道迷魂呪，三千里外学念者也灵验。
水龙吟 陈希夷睡歌，有契予心，因衍之
元好问（金朝）

百年同是行人，酒乡独有归休地。此心安处，良辰美景，般般称地。力士铛头，舒州杓畔，不妨游戏。算为狂为隐，非狂非隐，人谁解，先生意。莫笑糊涂老眼，几回看、红轮西坠。一杯到手，人间万事，俱然少味。范蠡张良，尽他惊怪，陈抟贪睡。且陶陶兀兀，今朝醉了，更明朝醉。
又呈庆伯
赵蕃（宋代）

下里又寒食，寒居犹去年。
萧条花不见，牢落病仍缠。
强起陪亲友，题诗未究宣。
方欣好天色，云气复油然。
偈颂六十八首
释法薰（宋代）

若论此事，何必多言。
不在内，不在外，
不在中间，离娄行处浪滔天。
乾明节观群臣上寿觞诗
王禹偁（宋代）

甲观正储祥，群臣献寿觞。
捧登金殿稳，深照赭袍光。
环佩和仙乐，衣冠惹御香。
玄天共悠久，碧海比灵长。
葵藿心无异，鸳鸿翅有行。
何当随近侍，同此祝无疆。
读本朝史有感十首
项安世（宋代）

若讷希文受责均，前贤初岂有冤亲。
暮年颖上还惆怅，引得无穷射羿人。
赋得数问夜如何
弘历（清代）

月淡明河北，星稀碧宇中。鸡人将报晓，珂马想因风。

待旦怀无逸，衣宵惕有终。求贤四门辟，望道百王同。

签响螭阶玉，钟鸣虬箭铜。昌言谁告我，藉以启蒙冲。
清河茂才以良笔并诗为惠次韵奉答
林逋（宋代）

郊翰秋劲愈于锥，筠管温温上玉辉。
聊为夫君一栖阁，老来驽缓久知非。
醉蓬莱（新荔枝）
赵长卿（宋代）

正火山槐夏，黛叶缃枝，荔子新摘。千里驰驱，荐仙源佳席。浪比龙睛，未输崖蜜，灿烂然红摘。满贮凋盘，纤纤素手，丹苞新擘。

梨栗粗疏，带酸橘柚，凡品多般，总羞标格。何似浓香，洗烦襟仙液。为爱真妃，再三珍重，价倾城倾国。玉骨冰肌，风流酝藉，直宜消得。
送广州达珠二化士 其四
释慧空（宋代）

木球转处横身去，按住球时须款步。定场戏罢急翻身，莫来拦我球门路。

五州管内人再来，无球可放莫生猜。朝来打鼓普请看，未见当年人斫牌。

广南人自有佛性，试携此语辨邪正。岩岩象骨摩苍穹，凛凛四面生清风。
三潭印月
王镃（宋代）

草满咸平古屋基，梅花几度换横枝。
黄昏若看一潭月，不出林逋两句诗。
月夜作
李尚德（清代）

静夜待明月，月高人始眠。觉来明月色，犹在草堂前。

起坐弄清影，孤怀方悄然。松风吹万籁，余响入山泉。
寄沈虞卿寒食
王十朋（宋代）

先生宋儒宗，风义起人耸。何山如孔林，世俗岂知重。

广文领诸生，寒食亲上冢。我独不得行，为义惭无勇。
西江月
张榘（宋代）

春事三分之二，落花庭院轻寒。翠屏围梦宝熏残。窗外流莺声乱。

睡起犹支雪腕，觉来慵整云鬟。闲拈乐府凭阑干。宿酒才醒一半。
初春杂兴
陆游（宋代）

老病倦游陟，偶寻溪友期。
残冰拥鱼笱，新暖入桑枝。
山崦巨然画，烟村摩诘诗。
何人为收拾？媿我不能奇。
水围六首 其二
弘历（清代）

淀池春水碧于蓝，凫雁驾鹅乐意湛。集止固佳飞亦得，要当临取戒其贪。
望云
谢绪（宋代）

东山渺渺白云低，丹凤何时下紫泥。
翘首夕阳连旧眺，谩看黄菊满新谷。
鹤闲庭砌人稀迹，苔护松荫山径迷。
野老更疑天路近，苍生犹自望云霓。
征西旧卒
许浑（唐代）

少年乘勇气，百战过乌孙。
力尽边城难，功加上将恩。
晓风听戍角，残月倚营门。
自说轻生处，金疮有旧痕。
鉴
释智圆（宋代）

佳人磨拭频，常恐尘埃侵。
皎皎夜月明，澄澄秋泉深。
徒分妍丑容，不鉴是非心。
客中二绝
李流谦（宋代）

客中有梦自难成，未了风声又雨声。
二十五声秋夜点，谁人数得甚分明。
重纪五子篇 其二 吴参政国伦
王世贞（明代）

昔我先司马，列棘遴楚士。于时独明卿，裒然拔其萃。

拓落厌时趣，纵横富篇制。已窥正始格，复探作者意。

失鹄必反求，贯革有余锐。颇余东方谑，不作公孙媚。

吏道亦自工，时违巧相避。二始稍见收，三斥竟成踬。

桃李倾骄日，幽兰自憔悴。开径樊口田，卖文成活计。

却问诸少年，畴能一兼诣。
闰七月十六日山中早发
郭钰（元代）

宿雨剩微凉，游云弄新旭。客子将出门，阴晴苦为卜。

驱车涉前将，今夕投谁宿。雨久愁跻攀，日长畏炎燠。

使无尘故萦，在家贫亦足。天意讵得知，畴能遂所欲。

俯看山径泥，来往满新躅。
游天台石桥
楼钥（宋代）

两龙争欲赴深壑，独破山骨成修梁。
滔滔共出一门去，凛凛直落千丈强。
初疑鞭石跨沧海，绝胜乘鹊横银潢。
要须高蹑前峰过，往叩山中真宝坊。
怀友
朱熹（宋代）

山夕烟景乱，林空鸟啼幽。怀人隔春江，梦想积离忧。

览物怀悄悄，临觞但悠悠。徘徊东西步，悟叹复何求。
题师侍郎画四首 其一
胡俨（明代）

红白山花相映开，山中径路久无媒。老翁不是看花客，只共扁舟载鹤来。